b'\n_START_ARTICLE_\nVelika nagrada Monaka 1937\n_START_SECTION_\nPred dirko\n_START_PARAGRAPH_\nHermann Lang zaradi gripe in visoke vro\xc4\x8dine ni nastopal, tudi Richard Seaman \xc5\xa1e ni okreval po po\xc5\xa1kodbah, ki jih je utrpel v tr\xc4\x8denju na dirki za Veliko nagrado Nem\xc4\x8dije. Dirke se ni udele\xc5\xbeil tudi prvi Ferrarijev dirka\xc4\x8d Tazio Nuvolari, ki je na dirkali\xc5\xa1\xc4\x8du Autodromo Nazionale Monza testiral nov dirkalnik Alfa Romeo 12C-37. Paul Pietsch je ponovno nastopal z dirkalnikom 6C-34, na katerem je pu\xc5\xa1\xc4\x8dalo olje, zato mu niso dovolili nastopa zadnji dan prostih treningov in na dirki, njegov najbolj\xc5\xa1i \xc4\x8das je bil 2:01,2. Christian Kautz je raztre\xc5\xa1\xc4\x8dil svoj dirkalnik na sobotnem prostem treningu v ovinku pri kazinoju.\n_START_SECTION_\nDirka\n_START_PARAGRAPH_\n\xc5\xa0tart dirke je oznanil znameniti francoski moto\xc5\xa1portni novinar Charles Faroux s spu\xc5\xa1\xc4\x8danjem \xc5\xa1tartne zastavice. Povedel je Rudolf Caracciola, sledili so mu Manfred von Brauchitsch, Bernd Rosemeyer in Hans Stuck. Za njimi je bilo do naslednjega dirka\xc4\x8da \xc5\xbee ve\xc4\x8dja razlika, ker je Rudolf Hasse v tunelu prvega kroga razree\xc5\xa1\xc4\x8dil svoj dirkalnik, dirkalnik je pri\xc5\xa1el iz tunela vzvratno pri skoraj polni hitrosti. Peti je bil Christian Kautz, za njim sta bila \xc5\xa1e Goffredo Zehender in Giuseppe Farina. Hasse je bil z re\xc5\xa1ilnim \xc4\x8dolnom prepeljal v bolni\xc5\xa1nico, vseeno pa se ni huje po\xc5\xa1kodoval. Po desetih krogih se je Kautz prebil na \xc4\x8detrto msto, Carlo Pintacuda je bil v boksih zaradi te\xc5\xbeav z zavorami, Farina pa je uspel prehiteti Zehenderja. Po trinajstih krogih sta Pintacuda in L\xc3\xa1szl\xc3\xb3 Hartmann zaostajala \xc5\xbee za dva kroga, v ospredju pa sta Caracciola in von Brauchitsch naredila petnajstsekundno razliko do tretjega Rosemeyerja, ki pa je ponovno pospe\xc5\xa1il in do devetnajstega kroga \xc5\xbee skoraj ujel von Brauchitscha, nato pa odstopil zaradi okvare krmilnega sistema. V ovinku Gasometre se je zaril v vre\xc4\x8de s peskom in popolnoma uni\xc4\x8dil prednji del dirkalnika. S tem je tretje mesto prevzel Kautz z zaostankom minute za von Brauchitschem, ki je v \xc5\xbeelji po zmanj\xc5\xa1anju razlike do Caracciole vozil zelo agresivno in je v enaindvajsetem krogu postavil nov rekord steze._NEWLINE_V enaindvajsetem krogu je Antonio Brivio odstopil zaradi okvare hladilnika, petouvr\xc5\xa1\xc4\x8deni Stuck pa je bil v boksih, kjer so mu nastavljali zavorne sile, padel je na osmo mesto. Ko se je vrnil na stezo pa je ostal za Pintacudo, ki ga ni nikakor mogel prehiteti. V ospredju sta se za zmago \xc5\xa1e vedno borila Caracciola in von Brauchitsch, tretji je bil Zehender zaradi postanka Kautza v boksih za menjavo sve\xc4\x8dk v \xc5\xa1estintridesetem krogu. Krog kasneje se je zaradi enake te\xc5\xbeave v boksih ustavil tudi Stuck, njegov dirkalnik je prevzel Rosemeyer, ki je kmalu prehitel Sommerja in za\xc4\x8del loviti Kautza. Nekaj krogov pred polovico dirke je do tedaj vodilni Caracciola po\xc4\x8dasi zapeljal v bokse z o\xc4\x8ditno te\xc5\xbeavo z motorjem, ki je spu\xc5\xa1\xc4\x8dal nenavadne zvoke. Po dobrih treh minutah je bil motor popravljen in Caracciola se je vrnil na stezo, toda izgubil je ve\xc4\x8d kot krog proti von Brauchitschu. V enainpetdesetem krogu je Kautz prehitel Farino, ki se je s svojim dirkalnikom Alfa Romeo 12C-36 dobro kosal z nem\xc5\xa1kimi dirkalniki. S tem je imel Mercedes-Benz \xc5\xa1tirikratno vodstvo. Rosemeyer je ob postanku dirkalnik ponovno predal Stucku. V petinpetdesetem krogu je Caracciola s prehitevanjem von Brauchitscha pri\xc5\xa1el v isti krog z vodilnim mo\xc5\xa1tvenim kolego._NEWLINE_V osemin\xc5\xa1estdesetem krogu je Stuckov dirkalnik ponovno prevzel Rosemeyer, krog kasneje je von Brauchitsch opravil postanek za dolivanje goriva in menjavo pnevmatik. Med postankov se je zataknila prednja zavora, zato je izgubil veliko \xc4\x8dasa, na stezo se je vrnil tik pred Caracciolo. S tem se je ponovno razvil dvoboj med mo\xc5\xa1tvenima kolegoma in \xc5\xa1portni direktor mo\xc5\xa1tva Alfred Neubauer je von Brauchitschu signaliziral naj spusti Caracciolo naprej, von Brauchitsch pa mu je odgovoril krog kasneje s kazanjem jezika. V osemdesetem krogu je von Brauchitsch le spustil Caracciolo mimo, ker je vedel, da mora opraviti \xc5\xa1e eno postanek v boksih za nove pnevmatike. Tako je von Brauchitsch krog kasneje ponovno prevzel vodstvo in ga zdr\xc5\xbeal do konca, Caracciola je osvojil drugo mesto, Kautz tretje, Rosemeyer, ki je v \xc5\xa1estinosemdesetem krogu prehitel Farino in v \xc5\xa1estindevetdesetem krogu \xc5\xa1e Zehenderja, pa je bil \xc4\x8detrti.'